19 Januarie - Genade bring verantwoordelikheid. - Jan van der Watt - www.bybelkennis.co.za
by Mitch Kalp · Published 19/01/2017 · Updated 08/12/2016
Lees: Mat 14:22-15:20 (fokus: 15:10-20)
‘Wat jy sê, kom uit jou hart. Daar ontstaan slegte gedagtes, soos om moord te pleeg, om ontrou aan jou huweliksmaat te wees, om onsedelike dade te pleeg, om te steel, en te lieg en lelike dinge teen God te sê. Wanneer jy hierdie dinge uitdink, maak dit jou onrein. Dan is God nie met jou lewe tevrede nie.’ (15:18-20).
Ons kruip te maklik agter God se genade weg – soos ŉ kind wat nie self die bult uit wil loop nie, dink ons God moet ons die hele tyd dra. En ons is vinnig met verskonings waarom dit so moet wees. Uit my eie uit is ek mos tot niks goeds instaat nie; ek ellendige mens, soos die ou mense altyd gesê het. Dit is nie waar nie. Die Here dink baie meer van jou as dit en Hy verwag ook baie meer van jou as dit. Toe Hy jou gered het, het Hy jou nie in die ellende gelos nie. Nee, Hy het jou nuut gemaak. Hy het jou sy kind gemaak, ŉ koningskind. Jy is nie ellendige mens nie, maar koningskind.
Daarom verwag die Here ook van jou om soos ŉ koningskind te leef. ŉ Groot deel van ons Christenskap hang van die Christen self af. So lees ons in 15:16-20 dat heiligheid van binne kom. Dit ontstaan in jou hart en borrel dan in jou lewe uit. Heiligheid is nie ŉ onvermoë om te sondig nie, maar die vermoë om nie te sondig nie; om nie dinge te doen wat die Here nie van hou nie. Niemand anders sit in die beheerkamer van jou hart as jy nie. Jy bepaal wat vloei uit jou lewe en wat nie – ŉ vermoë wat jy deur selfdissipline en deursettingsvermoë in jouself kweek. Die bewustelike besluite wat jy neem om die regte dinge te doen, nie lelike gedagtes te hê of lelik te praat nie, om ander iets te gun en nie jaloers of naywerig te wees nie word uit die beheerkamer van jou lewe bestuur. Jy moet daarvoor verantwoordelikheid neem.
God se genade verander ons – dit doen vir ons wat onsself nie kan doen nie: dit bring vergifnis en herstel ons verhouding met God. Maar as jy daardie genade gesmaak het, moet jy doen wat daardie genade van jou verwag – jý moet heilig leef.